ΓΡΑΠΤΗ ΕΡΩΤΗΣΗ E-1802/96 υποβολή: Luigi Colajanni (PSE) και Francesco Baldarelli (PSE) προς την Επιτροπή (5 Iουλίου 1996)

Θέμα: Κρίση στον τομέα της αλιείας και αλιευτική δραστηριότητα με παρασυρόμενα δίχτυα για ξιφίες (SPADARE)

Το Ευρωπαϊκό Κοινοβούλιο τόνισε την ανάγκη, σε ό,τι αφορά το ζήτημα των διχτύων για ξιφίες, να αποθαρρύνει αυτήν την αλιευτική δραστηριότητα και η Επιτροπή υπέβαλε σχετική πρόταση κανονισμού με την οποία απαγορεύει την χρήση των διχτύων για ξιφίες από 1ης Ιανουαρίου 1998. Στην Ιταλία παρατηρήθηκε μια μη ορθολογική πολιτική της κυβέρνησης και της ΕΕ που χρηματοδότησαν μέχρι το 1993 τα δίχτυα αυτά. Η πρόσφατη απόφαση των ΗΠΑ περί εμπορικού αποκλεισμού, η οποία βασίστηκε σε ανεπίσημα στοιχεία, βλάπτει τις αρχές της Διεθνούς Οργάνωσης Εμπορίου και αντίκειται στα άρθρα ΙΙΙ και ΧΙ της ΓΣΔΕ 1994, ζημίωσε την ιταλική οικονομία, ενώ δεν εφαρμόσθηκαν ανάλογα μέτρα σε άλλες χώρες που επίσης χρησιμοποιούν συρόμενα δίχτυα μήκους άνω των 2,5 χιλιομέτρων, όπως είναι ορισμένες μεσογειακές χώρες που έχουν συνδεθεί με την ΕΕ. Το μέτρο αυτό ωθεί στη μεταφορά του αλιευτικού στόλου προς τρίτες χώρες που ασκούν αλιευτική δραστηριότητα στα ίδια ύδατα με την Ιταλία χωρίς να παρατηρείται περιβαλλοντική βελτίωση. Στην Ιταλία, αυτή η αλιευτική δραστηριότητα ασκείται σε περιοχές οικονομικής παρακμής όπως είναι η Καμπανία, η Καλαβρία και η Σικελία και χιλιάδες αλιείς κινδυνεύουν να χάσουν την εργασία τους, ενώ 10.000 μονοεισοδηματικές οικογένειες κινδυνεύουν να μείνουν χωρίς τα ελάχιστα μέσα επιβίωσης όταν και αυτή η απαραίτητη ακόμη μείωση της αλιευτικής δραστηριότητας πρέπει να λαμβάνει υπόψη τον οικονομικό αντίκτυπο και τα θεμελιώδη δικαιώματα του ανθρώπου, όπως είναι το δικαίωμα στην εργασία και το δικαίωμα για ένα ικανοποιητικό βιοτικό επίπεδο.

Λαμβάνοντας υπόψη τα ανωτέρω, ερωτάται η Επιτροπή κατά πόσο κρίνει σκόπιμο:

1. να προετοιμάσει αναδιάρθρωση της Κοινής Αλιευτικής Πολιτικής που να συμβιβάζει την προστασία του περιβάλλοντος με τις ανάγκες απασχόλησης 7

2. να αρχίσει διάλογο με το Ευρωπαϊκό Κοινοβούλιο, το Συμβούλιο της ΕΕ και τις κυβερνήσεις των κρατών μελών σχετικά με την ολοκληρωμένη διαχείριση της Μεσογείου 7

3. να αναθέσει την εκπόνηση ειδικής μελέτης από την οποία να φαίνεται η ανάγκη ή όχι ύπαρξης ενός σημείου ισορροπίας ανάμεσα στην οικονομική δραστηριότητα των δικτύων για ξιφίες και στην προστασία του περιβάλλοντος 7

4. να θέσει σε εφαρμογή από τώρα και έως το 1999 σχέδιο εκτάκτων παρεμβάσεων, ακόμη και με την εφαρμογή ειδικού προγράμματος, με το οποίο να προβλέπονται χρηματοδοτήσεις για τη σταδιακή μείωση του αριθμού των χρησιμοποιούμενων δικτύων για ξιφίες, μετατρέποντας τον τομέα μέσω ειδικών σχεδίων και θέτοντας σε εφαρμογή πολιτικές επαγγελματικού επαναπροσανατολισμού και δημιουργίας νέων δραστηριοτήτων στο πλαίσιο του ιδίου τομέα 7

5. να καθορίσει το συντομότερο δυνατόν ένα σχέδιο μετατροπής της δραστηριότητας επί εθελουσίας βάσεως, δημιουργώντας ένα ειδικό συμπληρωματικό ταμείο για τη διασφάλιση του εισοδήματος των αλιέων και για την εγγύηση στις οικογένειές τους ενός αξιοπρεπούς επιπέδου ελαχίστων μέσων επιβίωσης σε περίπτωση εγκαταλείψεως της αλιευτικής δραστηριότητας με δίκτυα για ξιφίες.

Aπάντηση της κας Bonino εξ ονόματος της Επιτροπής (6 Σεπτεμβρίου 1996)

1. Η Επιτροπή δημιούργησε συμβουλευτικά όργανα που της επιτρέπουν να λάβει υπόψη τα κοινωνικο-οικονομικά στοιχεία της διαχείρισης της αλιείας. Η συμβουλευτική επιτροπή, που συγκαλείται τακτικά από την Επιτροπή, αποτελείται από αντιπροσώπους του τομέα της αλιείας και οι γνώμες αυτής της επιτροπής αποτελούν μέρος των στοιχείων που λαμβάνονται υπόψη από την Επιτροπή κατά την προετοιμασία των προτάσεών της. Εξάλλου, οι προτάσεις της Επιτροπής όσον αφορά τη διαχείριση των πόρων εξετάζονται επίσης από την οικονομική και επιστημονική επιτροπή της αλιείας που εκτός από τις επιστημονικές συστάσεις, παρέχει στοιχεία για τον αντίκτυπο των μέτρων στην οικονομία του κλάδου και της απασχόλησης.

2. Η Επιτροπή ανέλαβε ήδη πρωτοβουλίες προς αυτή την κατεύθυνση. Η συνδιάσκεψη που διοργανώθηκε στην Κρήτη το 1993, αποτέλεσε ένα πρώτο πολύ σημαντικό βήμα στην ανάπτυξη της πολιτικής διαχείρισης της αλιείας στη Μεσόγειο. Η Επιτροπή έδειξε, επανειλημένα, την διάθεσή της να συζητήσει με το Κοινοβούλιο για τις μεγάλες κατευθυντήριες γραμμές της κοινής αλιευτικής πολιτικής. Η Επιτροπή είναι, ωστόσο, έτοιμη να συμμετάσχει σε συναντήσεις με το Κοινοβούλιο για τα θέματα κοινού ενδιαφέροντος.

3. Η Επιτροπή δεν μπορεί η ίδια να πραγματοποιήσει μελέτες και έρευνες. Αλλά οι σχέσεις μεταξύ αλιείας και περιβάλλοντος αποτελούν προτεραιότητα των προσκλήσεων υποβολής προτάσεων που οργανώνονται για τις διάφορες μελέτες όπως π.χ. για το κεφάλαιο αλιεία του προγράμματος FAIR.

4. Η Επιτροπή συνέβαλε από τον Φεβρουάριο 1996, με τις ιταλικές αρχές στο πλαίσιο μιας μικρής επιτροπής, στην επεξεργασία ενός σχεδίου αναδιάρθρωσης του ιταλικού στόλου αλιείας του ξιφία και στην κατάρτιση των μέτρων που θα δώσουν λύση στο οικονομικό και κοινωνικό πρόβλημα. Το σχέδιο βρίσκεται στο στάδιο της ολοκλήρωσής του από τις εθνικές αρχές και θα παρουσιαστεί προσεχώς επίσημα από την ιταλική κυβέρνηση.

5. Η Επιτροπή έχει πλήρη συνείδηση της κοινωνικο-οικονομικής σημασίας της δραστηριότητας του στόλου αλιείας του ξιφία και του ευαίσθητου χαρακτήρα της απασχόλησης των περιοχών όπου οι αλιείεις ξιφία είναι οι περισσότεροι. Κατά την κατάρτιση του σχεδίου αναδιάρθρωσης εξετάστηκαν οι κοινωνικές πτυχές από την μικτή τεχνική ομάδα της Επιτροπής και των ιταλικών αρχών.